b'\n_START_ARTICLE_\nKaraoke\n_START_PARAGRAPH_\nKaraoke on Japanista alkunsa saanut amat\xc3\xb6\xc3\xb6riviihteen muoto, jossa asiakkaat esitt\xc3\xa4v\xc3\xa4t ravintola- tai muulle yleis\xc3\xb6lle iskelmi\xc3\xa4 s\xc3\xa4estyksen\xc3\xa4\xc3\xa4n videotallenteinen orkesteri\xc3\xa4\xc3\xa4nite tahdistettuine tekstityksineen._NEWLINE_Sana karaoke tulee japanin kielen sanoista kara \xe2\x80\x99tyhj\xc3\xa4\xe2\x80\x99 ja "\xc5\x8dkesutoran" \'orkesteri\' ensimm\xc3\xa4isest\xc3\xa4 tavusta. Paremmin suomennettuna Karaoke voidaan suomentaa \'Vokaaliton orkesteri\' tai \'Vokaaliton soitto\'. K\xc3\xa4yt\xc3\xa4nn\xc3\xb6ss\xc3\xa4 karaokea lauletaan karaoke\xc3\xa4\xc3\xa4nitteelt\xc3\xa4 tulevan tekstin ja musiikkitaustan mukaan.\n_START_SECTION_\nKaraoke ravintoloissa\n_START_PARAGRAPH_\nKaraokessa jokainen laulaja on vuorollaan sen hetken esiintyv\xc3\xa4 taiteilija. Tyypillisimmill\xc3\xa4\xc3\xa4n karaokea lauletaan pubissa tai ravintolassa, joko kaupunkien keskustoissa, l\xc3\xa4hi\xc3\xb6iss\xc3\xa4, kyliss\xc3\xa4, lomanviettopaikoissa tai risteilylaivoilla. N\xc3\xa4iss\xc3\xa4 paikoissa karaoken kulkua ohjaa karaokejuontaja, jonka p\xc3\xa4\xc3\xa4asiallinen teht\xc3\xa4v\xc3\xa4 on kutsua laulajat vuorollaan laulamaan. Tavallisesti karaokejuontajan teht\xc3\xa4viin kuuluu my\xc3\xb6s miksaus ja muu karaoketapahtuman tekninen toteutus._NEWLINE_Joissakin karaokeravintoloissa melutaso voi nousta jopa yli 100 desibeliin.\n_START_SECTION_\nKaraoke autoissa\n_START_PARAGRAPH_\nVuonna 2003 kiinalaisesta Geely Automobilesta tuli ensimm\xc3\xa4inen autojen valmistaja, joka varusti auton vakiona karaokelaitteistolla. Sittemmin karaokea on voinut laulaa muun muassa erityisiss\xc3\xa4 karaoketakseissa, joita on my\xc3\xb6s Suomessa.\n_START_SECTION_\nKaraokepelit\n_START_PARAGRAPH_\nKodeissa karaokea voi harrastaa paitsi kotik\xc3\xa4ytt\xc3\xb6\xc3\xb6n tarkoitetuilla tallenteilla, my\xc3\xb6s pelein\xc3\xa4. Suomessa tunnetuin karaokepeli on vuonna 2004 julkaistu SingStar. Peliss\xc3\xa4 mikrofonin kautta tulevaa laulu\xc3\xa4\xc3\xa4nt\xc3\xa4 verrataan \'alkuper\xc3\xa4iseen\' lauluun, jonka perusteella suoritus pisteytet\xc3\xa4\xc3\xa4n. Pelist\xc3\xa4 on olemassa my\xc3\xb6s PC:lle suunnattu UltraStar-niminen versio, Singstarin ideaa hy\xc3\xb6dynt\xc3\xa4v\xc3\xa4, vuonna 2008 julkaistu internet-versio KaraokeParty sek\xc3\xa4 edistyksellisempi SingOn.com-nettikaraokepeli. Kaikkiin n\xc3\xa4ihin on tarjolla my\xc3\xb6s suomalaisia kappaleita.\n_START_SECTION_\nKaraokelaitteet\n_START_PARAGRAPH_\nKaraoken laulamiseen tarvittiin perinteisesti v\xc3\xa4hint\xc3\xa4\xc3\xa4n levysoitin tai videonauhuri, televisio ja karaokelevyj\xc3\xa4 tai -kasetteja. Nykyisin periaatteessa pelkk\xc3\xa4 vahvistimeen liitetty tietokone riitt\xc3\xa4\xc3\xa4. Aiemmin oli tapana hankkia karaokesoitin, jossa on liit\xc3\xa4nn\xc3\xa4t mikrofoneille. Karaokesoittimella voi yleens\xc3\xa4 my\xc3\xb6s  transponoida ja toistaa erityisesti karaokek\xc3\xa4ytt\xc3\xb6\xc3\xb6n kehitettyj\xc3\xa4 CDG-levyj\xc3\xa4. Nykyisin sek\xc3\xa4 ammatti- ett\xc3\xa4 kotik\xc3\xa4ytt\xc3\xb6\xc3\xb6n on saatavilla striimauspalveluita, eli levyj\xc3\xa4 tai tiedostoja ei tarvitse en\xc3\xa4\xc3\xa4 ostaa, vaan karaoke toimii verkossa Spotify-musiikkipalvelun tapaan.\n_START_SECTION_\nKaraokelevyt\n_START_PARAGRAPH_\nSuomalaisilta karaokelevyilt\xc3\xa4 l\xc3\xb6ytyy paljon perinteist\xc3\xa4 suomalaista musiikkia, mutta viime aikoina lis\xc3\xa4\xc3\xa4ntyviss\xc3\xa4 m\xc3\xa4\xc3\xa4rin my\xc3\xb6s aivan tuoretta kotimaista musiikkia. Parhaiten tunnetut kotimaiset levysarjat ovat Finnkaraoke, Power ja Melplay. Levytuotanto on kasvussa ja ammattik\xc3\xa4ytt\xc3\xb6\xc3\xb6n tarkoitettujen levyjen hinnat ovat laskussa. Tarjonnan kasvun ja hintojen laskun on mahdollistanut kotikaraoken suosio, joka on kasvanut Suomessa r\xc3\xa4j\xc3\xa4hdysm\xc3\xa4isesti vuosituhannen vaihteen j\xc3\xa4lkeen. Ulkomaisista levysarjoista tunnetuin on Pioneer, joka valmisti 1980- ja 1990-luvun vaihteessa ensimm\xc3\xa4iset karaokek\xc3\xa4ytt\xc3\xb6\xc3\xb6n tarkoitetut Laserdisc-levyt.\n_START_SECTION_\nKaraokekilpailut\n_START_PARAGRAPH_\nKaraokessa j\xc3\xa4rjestet\xc3\xa4\xc3\xa4n lukuisia erilaisia ja eritasoisia kilpailuja. Yleisimpi\xc3\xa4 ovat soololaulukilpailut, mutta my\xc3\xb6s parikaraoke- ja ryhm\xc3\xa4karaokekilpailuja on olemassa. Paikallisten pikkukilpailujen lis\xc3\xa4ksi 1990-luvun alusta saakka on j\xc3\xa4rjestetty erilaisia suomenmestaruuskilpailuja, joista moni artisti on aloitellut uraansa. Vuodesta 2003 l\xc3\xa4htien on j\xc3\xa4rjestetty Suomesta alkunsa saaneet, vuosittaiset karaoken maailmanmestaruuskilpailut.  Karaokekilpailujen palkinnot ovat yleens\xc3\xa4 pokaaleja, mitaleita ja kunniakirjoja sek\xc3\xa4 sponsoripalkintoja, mutta toisinaan my\xc3\xb6s levytysmahdollisuuksia.\n_START_SECTION_\nMerkitt\xc3\xa4v\xc3\xa4t karaoketapahtumat\n_START_PARAGRAPH_\nJoulukuussa 2005 Thaimaassa j\xc3\xa4rjestettiin vuonna 2004 Kaakkois-Aasiassa tuhoa tehneen tsunamin uhrien hyv\xc3\xa4ksi konsertti, johon kokoontuivat laulamaan vuosittain j\xc3\xa4rjestett\xc3\xa4vien karaoken maailmanmestaruuskilpailujen parhaiten menestyneet. Thaimaan prinsessa Ubonratana kunnioitti konserttia l\xc3\xa4sn\xc3\xa4olollaan ja tapahtumapaikkana oli Bangkokissa sijaitseva Shangri-La-hotelli. Lordin Eurovision laulukilpailun voittoa seuranneessa 26. toukokuuta 2006 Helsingin Kauppatorilla j\xc3\xa4rjestetyss\xc3\xa4 Kansanjuhlassa laulettiin Hard Rock Hallelujah -kappale karaokena 80\xc2\xa0000 ihmisen voimin, ja n\xc3\xa4in syntyi uusi massakaraokelaulun maailmanenn\xc3\xa4tys._NEWLINE_Suomella on ollut hallussaan yht\xc3\xa4jaksoisen karaokelaulannan maailmanenn\xc3\xa4tys useaan otteeseen. Karaoke Club Kouvola rikkoi kiinalaisten enn\xc3\xa4tyksen 14. elokuuta 2007, ajalla 211 h 38 min 4 s. Vain kuusi p\xc3\xa4iv\xc3\xa4\xc3\xa4 my\xc3\xb6hemmin japanilaiset kiilasivat ohi ajalla 214 tuntia. Enn\xc3\xa4tys \xe2\x80\x93 216 tuntia, kirjattiin 16. joulukuuta 2007 Helsingiss\xc3\xa4 suomalaisille. Kouvolan Karaoke Club ry teki 21. hein\xc3\xa4kuuta 2008 Karaoke Marathon & Festival -tapahtumassa uuden karaokelaulun ME:n ajalla 446 h 4 min 5 s. Uusi enn\xc3\xa4tys tehtiin kuitenkin Kiinassa 11. maaliskuuta 2009 ajalla 456 h 2 min 5s.\n_START_SECTION_\nBandoke\n_START_PARAGRAPH_\nKaraokea on olemassa my\xc3\xb6s soittajille, ja t\xc3\xa4t\xc3\xa4 kutsutaan bandokeksi. Bandokelevylle on koodattu useita eri \xc3\xa4\xc3\xa4niraitoja siten, ett\xc3\xa4 paitsi laulaja, my\xc3\xb6s esimerkiksi kitaristi tai basisti voi harjoitella tai esiinty\xc3\xa4 levyn avulla. Ruudulla n\xc3\xa4kyy kappaleen sanat ja soinnutus. Bandoke-tyyppisi\xc3\xa4 julkaisuja ovat tuottaneet ainakin yhdysvaltalaiset Pocket Songs (Music Minus One) ja Panorama Records, brittil\xc3\xa4inen Kerrang! -musiikkilehti sek\xc3\xa4 suomalaiset Edel Records (Metallikaraoke) ja Karaoke Service Finland (HeavyKaraoke), joka my\xc3\xb6s toi markkinoille nimen Bandoke.'